Up-152/02
Natisni
Opravilna št.:
Up-152/02
Datum odločitve:
22. 4. 2003
ECLI:
ECLI:SI:USRS:2003:Up.152.02
Akt:
Ustavna pritožba A. A. zoper sodbo Vrhovnega sodišča št. I Up 246/98 z dne 28. 6. 2001 v zvezi s sodbo Upravnega sodišča, Oddelka v Novi Gorici, št. U 977/96 z dne 23. 10. 1998
Izrek:
Ustavna pritožba A. A. zoper sodbo Vrhovnega sodišča št. I Up 246/98 z dne 28. 6. 2001 v zvezi s sodbo Upravnega sodišča, Oddelka v Novi Gorici, št. U 977/96 z dne 23. 10. 1998 se zavrže.
Evidenčni stavek:
Izjemnega obravnavanja prepozne ustavne pritožbe pritožnica ne more doseči z zatrjevanjem, da je iz druge sodbe, ki naj bi jo prejela šele 21. 3. 2002, razvidno, da je izpodbijana odločitev napačna.
Geslo:
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
Pravna podlaga:
Člen 55.1.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
25. 3. 2002
Vrsta odločitve:
sklep
Vrsta rešitve:
zavrženje
Dokument:
US22325
Up-152/02 - 5
9. 5. 2003
SKLEP
Ustavno sodišče je v postopku za preizkus ustavne pritožbe A. A. iz Ž. Ž., ki jo zastopa B. B., odvetnik v Z., na seji senata dne 22. aprila 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sodbo Vrhovnega sodišča št. I Up 246/98 z dne 28. 6. 2001 v zvezi s sodbo Upravnega sodišča, Oddelka v Novi Gorici, št. U 977/96 z dne 23. 10. 1998 se zavrže. Obrazložitev
1. Pritožnica je dne 23. 3. 2002 vložila ustavno pritožbo zoper v izreku navedeni sodbi. Navaja, da je izpodbijano sodbo Vrhovnega sodišča prejela dne 17. 8. 2001. Ustavnemu sodišču predlaga, naj ustavno pritožbo obravnava kljub temu, da je vložena prepozno. Iz odločitve Vrhovnega sodišča v drugi zadevi (ki naj bi jo prejela šele dne 21. 3. 2002) naj bi namreč izhajalo, da je bila pritožnica v času nacionalizacije jugoslovanska državljanka. To dejstvo naj bi utemeljevalo njen zahtevek za ugotovitev ničnosti odločbe o nacionalizaciji, ki je bil zavrnjen z izpodbijanima sodbama. Zatrjuje kršitev pravice do enakega varstva pravic iz 22. člena Ustave, ker naj bi bili razlogi v izpodbijanih sodbah očitno nesprejemljivi, nelogični in arbitrarni. Sodiščema očita tudi, da svoji odločitvi nista obrazložili in da nista odgovorili na vse tožbene oziroma pritožbene navedbe.
2. Po prvem odstavku 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Po tretjem odstavku 52. člena ZUstS lahko Ustavno sodišče v posebno utemeljenih primerih izjemoma odloča o ustavni pritožbi, ki je vložena po izteku šestdesetdnevnega roka.
Izjemnega obravnavanja prepozne ustavne pritožbe pritožnica ne more doseči z zatrjevanjem, da je iz druge sodbe, ki naj bi jo prejela šele 21. 3. 2002, razvidno, da je izpodbijana odločitev napačna. Pogoj, določen v tretjem odstavku 52. člena ZUstS, da gre za posebno utemeljen primer, se namreč nanaša na utemeljenost ustavne pritožbe po vsebini, ne pa na razloge, ki naj bi opravičevali zamudo pri vložitvi ustavne pritožbe. Za tak primer pa v obravnavani zadevi ne gre. Zato je Ustavno sodišče ustavno pritožbo zavrglo.
3. Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča, razen sodniku Jožetu Tratniku, ki je bil v zadevi izločen. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan